钦定古今图书集成/明伦汇编/氏族典/第118卷 > 陈宫
## 钦定古今图书集成/明伦汇编/氏族典/第118卷 > 陈宫

按《鱼氏典略》，宫字公台，东郡人也。刚直烈壮，少与海
内知名之士皆相连结。及天下乱，始随太祖。后自疑，
乃从吕布，为布画策，布每不从其计。下邳败，军士执
布及宫，太祖皆见之，与语平生，故布有求活之言。太
祖谓宫曰：“公台，卿平常自谓智计有馀，今竟何如？”宫
顾指布曰：“但坐此人不从宫言，以至于此。若其见从，
亦未必为禽也。”太祖笑曰：“今日之事当如何？”宫曰：“为
臣不忠，为子不孝，死自分也。”太祖曰：“卿如是，奈卿老
母何？”宫曰：“宫闻将以孝治天下者，不害人之亲，老母
之存否，在明公也。”太祖曰：“若卿妻子何？”宫曰：“宫闻将
施仁政于天下者，不绝人之祀，妻子之存否，亦在明
公也。”太祖未复言，宫曰：“请出就戮，以明军法。”遂趋出，
不可止。太祖泣而送之宫，不还顾。宫死后，太祖待其
家皆厚于初。